**JАВНИ ПОЗИВ**

**за пријављивање младих истраживача за учешће у међународном програму мобилности *(Talented Young Scientist Program – TYSP*)**

**(Позив ће бити отворен до краја 2026. године)**

1. **Предмет Јавног позива**

На основу Споразума између Владе Републике Србије и Владе Народне Републике Кине о научној и технолошкој сарадњи, потписаног 7. априла 2009. године и заједничке изјаве о изградњи кинеско-српске заједнице са заједничком будућношћу у новој ери, коју су потписали кинески председник Си Ђинпинг и председник Србије Александар Вучић 8. маја 2024. године, Министарство науке, технолошког развоја и иновација објављује Јавни позив за пријављивање младих истраживача за учешће у међународном програму мобилности *(Talented Young Scientist Program – TYSP*) који финансира кинеска влада.

Ова иницијатива пружа прилику младим српским истраживачима да спроводе истраживања у Кини у периоду од 3, 6 или 12 месеци.

1. **Детаљи програма**

Кандидати ће имати прилику да спроводе истраживања у изабраним институцијама у Кини током 3, 6 или 12 месеци у 2026 \*) и/или 2027. године. Финансирање учешћа на пројекту ће бити реализовано у складу са Програмом за талентоване младе научнике - *TYSP*, регулисаним Уредбом о фонду за *TYSP* који обезбеђује:

• **20.000 РМБ месечно** (пре опорезивања, a порез износи око 500 РМБ) за покривање:

* Међународних путних трошкова (повратна авиокарта до Кине)
* Трошкова живота
* Изнајмљивање станова (уколико није могућe обезбедити боравак у кампусу Универзитета) и
* Обавезног осигурања (које укључује здравствено осигурање и осигурање од незгода)

\*за оне кандидате који се пријаве за период од 12 месеци могуће је обезбедити месец дана одсуства, они који се пријаве за 3 или 6 месеци имају могућност одсуства само током државних празника.

1. **Број кандидата**

Програм ће подржати укупно **37 младих истраживача у наредне две године** за боравак у Кини и то:

- **до 20 кандидата у 2026. год**.\*)

- **до 17 кандидата у 2027. год**.

\*) постоји могућност и за истраживачки боравак крајем 2025.год. уколико се заврши процес селекције кандидата

1. **Приоритетне области истраживања:**
2. **Вештачка интелигенција, укључујући:**
* Oсновни сегмент (теорија машинског учења, основни принципи неуронских мрежа, итд.)
* Tехнички сегмент (дубоко учење, обрада природног језика, компијутерска визуализација (*Computer Vision*), технологија великих модела, рачунарство високих перформанси, итд.)
* Примењивост (аутономна вожња, итд.)
1. **Науке о животу, укључујући:**
* Биомедицину и фармацију
* Паметну медицину
* Пољопривреду и храну
* Животну средину
* Индустријску биотехнологију
* Биоинформатику
* Традиционалну кинеску медицину
1. **Напредне енергетске технологије, које укључују:**
* Зелену енергију
* Нуклеарну енергију
1. **Истраживање свемира у мирнодопске сврхе**
2. **Машине и производни процеси будућности и нови материјали**
3. **Истраживања политике и управљање науком и иновацијама**

 Иновациони екосистем

 Процена научноистраживачког и иновационог рада

 Стратегија развоја науке и иновација

* Научна писменост грађана
* Научна дипломатија / међународна сарадња у области науке, технологије и иновација

Кандидати ће бити рангирани по областима на бази њихових научних резултата публикованих на порталу еНаука.

1. **Почетак реализације програма**

За кандидате који буду изабрани за боравак у Кини током 2026. године, очекивани почетак боравка је у периоду од **марта до мajа 2026.**

1. **Услови пријављивања**

Кандидати морају да испуњавају следеће услове:

• да су грађани Републике Србије

• да су запослени у **акредитованој научно-истраживачкој организацији** у Србији

• испуњавају услове у складу са **Законом о науци и истраживању** („Службени гласник РС”, бр. 49/2019), односно имају важеће наставно, истраживачко или научно звање\*

• да су млађи од 45 година

• да говоре енглески или кинески језик

\*Право пријаве имају и студенти који још нису одбранили докторску дисертацију али су запослени у некој научноистраживачкој институцији и имају искуства у истраживачком раду

1. **Потребна документација**

Уз пријаву, кандидати прилажу**:**

* **Кратку биографију** са подацима о досадашњој каријери без списка научних резултата (резултати ће бити преузети са портала еНаука).
* **Уговор о раду** закључен са акредитованом научноистраживачком организацијом у Републици Србији (чији научноистраживачки рад се финансира од стране Министарства науке, технолошког развоја и иновација) којим је покривен цео период планираног боравка у Народној Републици Кини, као и одређени период након повратка, ради обезбеђивања континуитета запослења и учешћа у активностима матичне институције.
* **Мотивационо писмо** са предлогом потенцијалних будућих истраживања.
* Предлог **три префериране истраживачке институције у Кини** у којима је могуће реализовати предложено истраживање.
* **Две препоруке** истраживача у научним или наставним звањима са којима су кандидати сарађивали/или су упознати са њиховим радом.
* Потписана **сагласност декана факултета/директора института** за боравак кандидата у одобреном временском периоду.
* **Предлог за период истраживачког боравка** у Кини **(3, 6 или 12 месеци)**
* **Лекарско уверење** којим се доказује да је кандидат здравствено способан за путовање и боравак у иностранству (од кинеске стране се очекује да достави смернице у вези са садржајем и формом лекарског уверења)
1. **Процедура пријављивања на Јавни позив**

У Републици Србији, пријава кандидата на овај Јавни позив се подноси **на енглеском језику** и то искључиво преко wеb-сајта: <https://bilateral-china.nitra.gov.rs/>.

Потребно је улоговати се ради добијања кода за *on-line* попуњавање пријаве. У периоду док је позив отворен могуће је *on-line* попуњавање и кориговање предлога. Попуњена пројектна пријава остаје на сајту.

Одштампану **финалну верзију попуњене пријаве (*pdf* фајл**) са документацијом, потребно је доставити (лично, поштом или препоручено) током **2025. године на адресу:**

Министарство науке, технолошког развоја и иновација Републике Србије

Јавни позив за пријављивање младих истраживача за учешће у међународном програму мобилности *(Talented Young Scientist Program – TYSP*)

Сектор за међународну сарадњу и европске интеграције

Немањина 22-26

11000 Београд, Србија

**и паралелно и на електронску адресу**: prijava.50kina@nitra.gov.rs

1. **Процес административне провере пријава**

Министарство ће пристигле пријаве ажурирати **сa пресечним датумима - на свака три месеца.**

Непотпуне пријаве, као и пријаве примљене након наведеног рока неће бити разматране.

 **10. Додатне информације**

1. Одлука о **коначној листи кандитата** одобрених за размену по овом Јавном позиву биће донета од стране заједничке радне групе у складу са динамиком пристиглих пријава.

2. Сви млади истраживачи који успешно реализују боравак у Народној Републици Кини, по овом Јавном позиву, **могу бити финансирани само једном**.

3. Током боравка у Народној Републици Кини или најмање годину дана по повратку, истраживач треба да буде један од главних носилаца најмање једног заједничког резултата сарадње српске и кинеске институције, као што су научни рад, патент, заједничка радионица или слична активност.

4. Одговори на најчешће постављена питања у вези овог позива налазе се на [**линку**](https://nitra.gov.rs/images/vesti/2025/2025-09-05/frequently-asked-questions.pdf)**.**

*За више детаља, институција домаћин у Кини ће директно комуницирати са одабраним истраживачима.*